cometadata/datacite-titles-descriptions-related-identifiers huggingface dataset:
DOI: 10.14457/tu.the.2018.1573
title: การเปรียบเทียบประสิทธิภาพลายพิมพ์ริมฝีปากแฝงบนผิววัสดุชนิดมีรูพรุนโดยใช้เทคนิคการย้อมสีสกัดจากธรรมชาติ

description: ลายพิมพ์ริมฝีปากแฝงมีโอกาสที่จะพบอยู่บนพยานหลักฐาน เช่น บุหรี่ ปากกา แก้ว และแผ่นซีดี นอกจากนี้รอยลายพิมพ์ริมฝีปากยังถือได้ว่าเป็นพยานหลักฐานที่สำคัญประเภทหนึ่ง แต่อย่างไรก็ตาม การตรวจรอยลายพิมพ์ริมฝีปากยังมีความจำเป็นที่จะต้องใช้สารที่มีความจำเพาะต่อการปรากฏของลายพิมพ์ การศึกษาครั้งนี้จึงมีวัตถุประสงค์เพื่อตรวจสอบความสามารถและเทคนิคการย้อมสีของสีย้อมธรรมชาติเปรียบเทียบกับเทคนิคการย้อมสี Crystal violet ซึ่งเป็นสีย้อมมาตรฐานที่ใช้ในงานตรวจพิสูจน์รอยลายพิมพ์ สำหรับตรวจรอยลายพิมพ์ริมฝีปากแฝงที่อยู่บนพื้นผิวกระดาษและศึกษารูปแบบลายพิมพ์ริมฝีปาก ผลการวิจัยพบว่าสารสกัดจากกระเจี๊ยบแดงมีศักยภาพในการย้อมสีเพื่อตรวจสอบรอยลายพิมพ์ริมฝีปากแฝงที่อยู่บนพื้นผิวกระดาษปอนด์และกระดาษก้นบุหรี่ ซึ่งรอยลายพิมพ์ริมฝีปากที่ถูกพัฒนาขึ้นมานั้นสามารถนำไปวิเคราะห์รูปแบบลายพิมพ์ริมฝีปากโดยใช้เกณฑ์การจำแนกประเภทรูปแบบลายพิมพ์ริมฝีปากของซูซูกิและทสึซิฮาชิ ด้วยการแบ่งริมฝีปากออกเป็น 6 ส่วน และวิเคราะห์รูปแบบลายพิมพ์ริมฝีปากที่พบในแต่ละส่วน ด้วยโปรแกรม Autodesk SketchBook จากการศึกษาความถี่ของรูปแบบลายพิมพ์ริมฝีปากจากกลุ่มประชากรไทย 48 คน พบว่ารูปแบบลายพิมพ์ริมฝีปากรูปแบบที่ Ⅰ เป็นรูปแบบที่พบมากที่สุด และยิ่งไปกว่านั้นลายพิมพ์ริมฝีปากที่ถูกย้อมด้วยสารสกัดจากกระเจี๊ยบแดงยังสามารถนำไปสกัดดีเอ็นเอและนำไปวิเคราะห์ STR Profile ได้ครบทั้ง 16 ตำแหน่ง ดังนั้นการใช้สีย้อมดังกล่าวจึงสามารถนำไปใช้ในการตรวจลายพิมพ์ริมฝีปากแฝงและนำไปประยุกต์ใช้ได้อย่างกว้างขวางในการสืบสวนคดีอาชญากรรมและการตรวจพิสูจน์เพื่อระบุเอกลักษณ์บุคคล
DOI: 10.14457/tu.the.2018.1574
title: การศึกษาประโยชน์ด้านภูมิอากาศจุลภาคของการวางแผนและออกแบบต้นไม้ในเขตเมืองเพื่อส่งเสริมเมืองน่าเดิน: กรณีศึกษาเขตพระนคร

description: หุบเขาถนนเมืองคือพื้นที่เปิดโล่งระหว่างอาคาร ที่มีความหลากหลายทางภูมิอากาศ ซึ่งเกิดจากหลายๆปัจจัยที่มีอิทธิพลต่อดัชนีความร้อนอย่างมีนัยสำคัญ ซึ่งดัชนีความร้อนของภูมิอากาศระดับจุลภาคมีความสำคัญอย่างยิ่ง ต่อสภาวะความน่าสบายเชิงความร้อนของผู้คนในพื้นที่กลางแจ้ง งานวิจัยนี้จึงมีวัตถุประสงค์เพื่อประเมินสภาวะความสบายเชิงความร้อนของหุบเขาถนนเมือง ที่ส่งผลกระทบต่อคนเดินเท้าในเขตเมืองที่มีภูมิอากาศแบบร้อนชื้น โดยเลือกพื้นที่ เขตพระนคร จังหวัดกรุงเทพมหานคร เพื่อประเมินผลกระทบทางด้านอุณหภูมิสมดุลทางสรีรวิทยา (Physiologically Equivalent Temperature, PET) โดยใช้โปรแกรม Rayman 1.2 modelการศึกษาขั้นต้น เป็นการศึกษาเชิงพื้นที่ โดยการจำแนกสัณฐานวิทยาถนนจากลักษณะเรขาคณิตของหุบเขาถนนและทิศทางการวางตัวของถนนซี่งแสดงให้เห็นถึงผลกระทบทางด้านดัชนีร้อนอย่างมีนัยสำคัญ โดยเฉพาะหุบเขาถนนที่วางตัวในแนวทิศตะวันออก - ตะวันตก (East-West, E-W) ซึ่งพบร้อยละ17.80 ของถนนทั้งหมดที่มีการศึกษา และเมื่อนำมาจัดลำดับในความเสี่ยงในการได้รับผลกระทบทางความร้อนสูงสุด จากตัวแปรด้านสิ่งปกคลุมบนทางเท้า พบถนน 5 เส้น ได้แก่ ถนนบุญศิริ, ถนนมหรรณพ, ถนนกัลยาณไมตรี, ถนนเจริญกรุง, และ ถนนพระพิทักษ์ ที่ถูกจัดอยู่ในลำดับแรก จากนั้นเลือกตัวแทนถนน 1 เส้น เพื่อลงสำรวจภาคสนามในการตรวจวัดตัวแปรที่ส่งผลต่อภูมิอากาศระดับจุลภาค ด้วยเครื่องมือตรวจวัดภูมิอากาศเพื่อหา 4 ตัวแปรที่เป็นปัจจัยทางธรรมชาติได้แก่ 1) อุณหภูมิการแผ่รังสีความร้อน (Mean radiant temperature, Tmrt) 2) ความเร็วลม (Wind velocity) 3) ความชื้นสัมพัทธ์(Relative humidity) 4) อุณหภูมิอากาศ (Air temperature, Ta) ภาพถ่ายสัดส่วนของท้องฟ้าจากเลนน์ตาปลาเพื่อนำไปหาค่าแสงที่ได้จากธรรมชาติ และรูปแบบของต้นไม้บนทางเท้าเพื่อเปรียบเทียบหาความสัมพันธ์กับผลที่ได้จากตัวแปร โดยทำการเก็บข้อมูลและสำรวจในช่วงฤดูร้อน จากการวิจัยนั้นสามารถพิสูจน์ได้ว่า หุบเขาถนนเส้นที่มีต้นไม้ ดัชนีความร้อนที่พบนั้นต่ำกว่าหุบเขาถนนที่ปราศจากต้นไม้บริเวณทางเท้า ซี่งจากผลที่พบมีความแตกต่างของอุณหภูมิได้สูงสุดถึง 7 องศาเซลเซียส ซึ่งเป็นผลมากจากการที่ต้นไม้สามารถลดความร้อนที่ได้มาจากการแผ่รังสีของดวงอาทิตย์ที่ลงสู่ระดับพื้น ซึ่งงานวิจัยนี้สามารถนำไปสู่การกำหนดแนวทางการออกแบบสำหรับการออกแบบสภาพแวดล้อมในเมืองที่ดีขึ้น ซึ่งสิ่งนี้ควรได้รับการยอมรับในการวางกลยุทธ์ ทั้งด้านรูปแบบการปลูก ความหนาแน่นของการปลูกและการเลือกชนิดของต้นไม้ริมถนนที่เหมาะสมต่อเมืองในเขตร้อน
DOI: 10.14457/tu.the.2018.1575
title: เอกลักษณ์ทางวัฒนธรรมของชุมชนตลาดล่าง จังหวัดลพบุรี

description: ชุมชนตลาดล่างเป็นชุมชนตลาดเก่าที่มีชื่อเสียงในพื้นที่เขตเมืองเก่าลพบุรีตั้งอยู่ด้านทิศเหนือใกล้กับแม่น้ำลพบุรีและเป็นชัยภูมิสำคัญทางการค้าในอดีต จึงเป็นจุดเริ่มต้นของการตั้งถิ่นฐานและประกอบการค้ามาอย่างยาวนาน สั่งสม วัฒนธรรม ประเพณี ความเชื่อในด้านต่าง ๆ รวมถึงอาคารเรือนแถวเก่าที่มีคุณค่าต่อการศึกษาและการอนุรักษ์ ทำให้เกิดการริเริ่มโครงการอนุรักษ์ โดยหน่วยอนุรักษ์สิ่งแวดล้อมธรรมชาติและศิลปกรรมท้องถิ่นจังหวัดลพบุรี ให้เป็นหนึ่งในพื้นที่เป้าหมายของการอนุรักษ์และพัฒนาให้เป็นแหล่งท่องเที่ยวเชิงวัฒนธรรม ซึ่งอาจส่งผลต่อการเปลี่ยนแปลงทางสังคม วัฒนธรรม และสภาพกายภาพของชุมชนที่อาจทำลายเอกลักษณ์ทางวัฒนธรรมโดยเฉพาะวัฒนธรรมที่มองไม่เห็นแต่แทรกซึมอยู่ในวิถีชีวิตได้ งานวิจัยนี้จึงมีวัตถุประสงค์เพื่อศึกษาโครงสร้างและองค์ประกอบทางวัฒนธรรมทั้งที่เป็นรูปธรรมและนามธรรม เพื่อวิเคราะห์และสรุปเอกลักษณ์ทางวัฒนธรรมของชุมชนตลาดล่างจังหวัดลพบุรี โดยใช้วิธีการวิจัยเชิงคุณภาพ แบ่งการศึกษาเป็น 2 ระดับ คือ 1) ระดับพื้นที่รวม พิจารณาในขอบเขตพื้นที่เขตเมืองเก่าของจังหวัดลพบุรีครอบคลุมชุมชนตลาดเก่า 3 แห่ง ได้แก่ ชุมชนตลาดล่าง ชุมชนตลาดท่าขุนนาง และชุมชนตลาดบนเมือง และ 2) ระดับพื้นที่เฉพาะ พิจารณาจากชุมชนตลาดที่ได้รับการพิจารณาในระดับภาพรวมแล้วว่ามีความสมบูรณ์ในองค์ประกอบทางวัฒนธรรมของชุมชนโดยภาพรวมมากที่สุดเพื่อนำมาสู่การศึกษาในรายละเอียดเชิงลึกต่อไปผลการวิจัยพบว่า ชุมชนตลาดล่างมีโครงสร้างทางวัฒนธรรมที่โดดเด่น คือ ลักษณะทางกายภาพที่ยังคงอยู่ โดยลักษณะเด่นของโครงสร้างทางวัฒนธรรมประกอบด้วยองค์ประกอบทางวัฒนธรรมที่มนุษย์สร้างขึ้นและองค์ประกอบทางธรรมชาติ ซึ่งเป็นลักษณะเด่นทางโครงสร้างชุมชนและมีผลต่อการสร้างลักษณะเด่นในด้านอื่นๆ สำหรับองค์ประกอบทางวัฒนธรรม พบว่า คุณค่าความสำคัญขององค์ประกอบทางกายภาพทั้งด้านอารมณ์ ด้านวัฒนธรรมส่งผลต่อการสร้างคุณภาพของย่านชุมชนตลาดล่าง ทั้งนี้จากการวิเคราะห์ในระดับภาพรวมเชิงโครงสร้างและในรายละเอียดขององค์ประกอบชุมชน พบว่า ชุมชนตลาดล่างมีองค์ประกอบของชุมชนที่มีความเฉพาะตัวในหลากหลายมิติซึ่งสามารถสรุปเอกลักษณ์ทางวัฒนธรรมของชุมชนตลาดล่างได้ว่า “ลักษณะกายภาพและสถาปัตยกรรม” มีความโดดเด่นที่สุดจึงสามารถสะท้อนเอกลักษณ์ของชุมชนตลาดล่างทั้งในเชิงโครงสร้างและองค์ประกอบทางวัฒนธรรมในแต่ละด้านได้อย่างชัดเจนและยังเป็นสื่อกลางถ่ายทอด ประวัติศาสตร์ วัฒนธรรมและวิถีชีวิตชุมชนดังนั้นการทำความเข้าใจในโครงสร้างและองค์ประกอบทางวัฒนธรรมของชุมชน รวมถึงวิถีชีวิตที่มีความเฉพาะตัวของชุมชนเก่าควรเป็นกลไกหนึ่งที่ควรพิจารณาในการวางแผนการอนุรักษ์และพัฒนาชุมชนอย่างยั่งยืน
DOI: 10.14457/tu.the.2018.1576
title: แนวทางการพัฒนาพื้นที่เมืองให้เป็นมิตรต่อผู้สูงอายุด้านกายภาพและสภาพแวดล้อม: กรณีศึกษาเทศบาลนครรังสิต

description: ปัจจุบันโลกมีแนวโน้มการเพิ่มขึ้นของผู้สูงอายุอย่างต่อเนื่อง องค์การอนามัยโลก ได้ นำเสนอแนวคิดการสร้างเมืองที่เป็นมิตรต่อผู้สูงอายุ โดยประเทศไทยเองยังไม่ให้ความสำคัญด้าน กายภาพเท่าที่ควร เทศบาลนครรังสิต จังหวัดปทุมธานี มีสัดส่วนของผู้สูงอายุมาก และเป็นหน่งึใน พื้นที่ของโครงการนำร่องด้านผู้สูงอายุ แสดงให้เห็นถึงศักยภาพการในการพัฒนาพื้นที่ให้เป็นมิตรต่อ ผู้สูงอายุ การวิจัยนี้มีวัตถุประสงค์เพื่อสำรวจความพึงพอใจของผู้สูงอายุในการใช้บริการพื้นที่ สาธารณะภายในพื้นที่เมืองเทศบาลนครรังสิต สำรวจกายภาพและตรวจสอบมาตรฐานของ องค์ประกอบการเป็นเมืองที่เป็นมิตรต่อผู้สูงอายุในด้านกายภาพของพื้นที่สาธารณะภายในพื้นที่เมือง เทศบาลนครรังสิต เพื่อนำไปประกอบการวางแผนเมืองที่เป็นมิตรต่อผู้สูงอายุในด้านกายภาพและ สภาพแวดล้อม โดยการสัมภาษณ์ความคิดเห็นของผู้สูงอายุที่ใช้บริการพื้นที่สาธารณะภายในพื้นที่ เมืองเทศบาลนครรังสิตจำนวน 100 คน และสำรวจพื้นที่เพื่อตรวจสอบมาตรฐานขององค์ประกอบ การเป็นเมืองที่เป็นมิตรต่อผู้สูงอายุในด้านกายภาพ จากการศึกษาพบว่าผู้สูงอายุส่วนใหญ่มีความพึงพอใจต่อการเข้าใช้พื้นที่สาธารณะ ภายในพื้นที่เมืองเทศบาลนครรังสติ ในทางกลับกันเมื่อได้ทำการตรวจสอบมาตรฐานขององค์ประกอบ การเป็นเมืองที่เป็นมิตรต่อผู้สูงอายุในด้านกายภาพแล้วนั้นพบว่ายังมีจุดบกพร่องและองค์ประกอบที่ ไม่ได้มาตรฐานที่ควรปรับปรุง โดยหวังว่างานวิจัยนี้จะเป็นประโยชน์ต่อการวางแผนเมืองที่ก้าวเข้าสู่ สังคมผู้สูงอายุของเทศบาลนครรังสิต และเป็นหนึ่งในงานวิจัยนำร่องเพื่อกระตุ้นให้เกิดความตระหนัก ในการตรวจสอบมาตรฐานทางด้านกายภาพขององค์ประกอบในการเป็นเมอืงทเี่ปน็มติร ต่อผู้สูงอายุและนำไปสู่การปรับปรุงที่ดีขึ้นต่อไป
DOI: 10.14457/tu.the.2018.1577
title: การรับรู้ตราประทับและการเลือกปฏิบัติของผู้ป่วยจิตเภท

description: การศึกษาเรื่อง การรับรู้ตราประทับและการเลือกปฏิบัติของผู้ป่วยจิตเภท เป็นการศึกษาเชิงสำรวจโดยใช้วิธีการเชิงปริมาณ เพื่อศึกษาการรับรู้ตราประทับและการถูกเลือกปฏิบัติในผู้ป่วยจิตเภท กลุ่มตัวอย่างที่ใช้ในการศึกษาคือ ผู้ป่วยที่ได้รับการวินิจฉัยเป็นโรคจิตเภทตามเกณฑ์ ICD-10 โดยเป็นผู้ป่วยจิตเภทรายเก่าที่กลับเข้ามารับการรักษาแบบผู้ป่วยใน ณ โรงพยาบาลจิตเวชนครพนมราชนครินทร์ ซึ่งอาการสงบแล้วแต่อยู่ระหว่างรอการจำหน่ายกลับสู่ครอบครัวชุมชน รวมทั้งสิ้น 30 ราย เก็บรวบรวมด้วยแบบสอบถาม การวิเคราะห์ข้อมูลนำมาแจกแจงความถี่ ร้อยละ ค่าเฉลี่ย และส่วนเบี่ยงเบนมาตรฐาน ผลการศึกษาการรับรู้ตราประทับของผู้ป่วยจิตเภทใน 3 ด้าน พบว่า 1) ด้านการแสดงออกทางสีหน้า/สายตา ผู้ป่วยไม่เคยรับรู้การประทับตราโดยการแสดงออกทางสีหน้า/สายตา ( =1.32) 2) ด้านการแสดงออกทางท่าทางอยู่ ผู้ป่วยไม่เคยรับรู้การประทับตราโดยการแสดงออกทางท่าทาง ( =1.07) และ 3) ด้านการแสดงออกทางคำพูด ผู้ป่วยรับรู้การประทับตราโดยการแสดงออกทางคำพูด เป็นบางครั้ง ( =1.95) ผลการศึกษาการรับรู้การเลือกปฏิบัติทั้ง 7 ด้าน ได้แก่ พบว่า 1) ด้านการมีส่วนร่วมในสังคมและครอบครัว 2) ด้านการทำงาน 3) ด้านการศึกษา 4) ด้านการสร้างสถาบันครอบครัว 5) ด้านการเข้าถึงและการใช้ประโยชน์บริการสุขภาพ 6) ด้านการเข้าถึงและการใช้ประโยชน์บริการสาธารณะ 7) ด้านการเข้าถึงกระบวนการยุติธรรม พบว่าในภาพรวมผู้ป่วยไม่เคยรับรู้การเลือกปฏิบัติทั้ง 7 ด้าน โดยมีค่าเฉลี่ย 1.29, 1.07, 1.00, 1.12, 1.03, 1.05 และ 1.50 ตามลำดับข้อเสนอแนะ ควรเตรียมความพร้อม หรือการวางแผนดูแลตนเองในระยะยาวของผู้ป่วย ทั้งเรื่องอนาคตหากผู้ป่วยเหลือแต่ตนเองเพียงลำพัง ไม่มีครอบครัวดูแล จะเตรียมการรับมือต่อการรับรู้การเกิดตราประทับและการถูกเลือกปฏิบัติ อย่างไร นักสังคมสงเคราะห์ควรวินิจฉัยปัญหา เมื่อพบว่าผู้ป่วยมีการรับรู้ตราประทับและการเลือกปฏิบัติ ควรรีบดำเนินการให้คำปรึกษา ช่วยเหลือ เยียวยาจิตใจผู้ป่วย และเสริมแรงจูงใจให้ผู้ป่วยให้เห็นคุณค่าในตนเอง ซึ่งอาจรวมไปถึงการเยียวยาจิตใจครอบครัวของผู้ป่วย การลงพื้นที่เยี่ยมบ้านก่อนหรือหลังการจำหน่ายร่วมกับเครือข่ายชุมชน การร่วมกับทีมสหวิชาชีพในการให้ความรู้เรื่องวิธีการดูแลช่วยเหลือผู้ป่วยในทางที่เหมาะสม
DOI: 10.14457/tu.the.2018.1578
title: การอุดหนุนข้าว: ผลกระทบต่อการส่งออกข้าวของประเทศไทยและความสอดคล้องกับพันธกรณีการอุดหนุนภายในประเทศ (Domestic Support) ตามความตกลงว่าด้วยการเกษตร (agreement on agriculture) ภายใต้ข้อผูกพันองค์การการค้าโลก (WTO)

description: ประเทศไทยมีการให้การอุดหนุนภายใต้มาตรการรับจำนำข้าวโดยตลอดมาเพื่อแก้ไขปัญหาความผันผวนของราคาและช่วยเหลือเกษตรกรที่ได้รับความเดือดร้อน อย่างไรก็ดี มาตรการ รับจำนำข้าว ในรัฐบาลนางสาวยิ่งลักษณ์ ชินวัตร ได้มีการปรับเปลี่ยนหลักการสำคัญของการรับจำนำให้แตกต่างออกไปมาตรการอุดหนุนภายใต้การบริหารงานของรัฐบาลอื่น ๆ กล่าวคือ มีการกำหนดให้มีราคารับจำนำที่สูงกว่าตลาดถึงร้อยละ 40 แบบไม่จำกัดปริมาณรับจำนำ โดยใช้งบประมาณดำเนินการตั้งแต่ปีการผลิต 2554/ 55 – 2556/ 57 เท่ากับ 885,046 ล้านบาท ในการรับจำนำข้าวมากถึง 55.96 ล้านตันข้าวเปลือก จึงทำให้ข้าวในตลาดภายในประเทศเกือบทั้งหมดเข้าสู่โกดังของรัฐบาล ในขณะเดียวกันปริมาณส่งออกข้าวของไทยลดลงอย่างมาก ในช่วงเวลาที่ดำเนินมาตรการรับจำนำข้าว ทั้งนี้ ในตลาดค้าข้าวโลกยังมีกฎเกณฑ์การค้าสินค้าเกษตรระหว่างประเทศขององค์การการค้าโลก (WTO) ที่บังคับใช้กับการค้าสินค้าเกษตรเป็นการเฉพาะ (specific agreement) คือ ความตกลงว่าด้วยการเกษตร (agreement on agriculture) ที่มีบทบัญญัติให้ประเทศสมาชิก ลดการอุดหนุนที่เป็นการบิดเบือนการค้า (trade distortion) ลงตามตารางข้อผูกพันสำหรับแต่ละประเทศ อย่างไรก็ดี เมื่อประเทศไทยดำเนินมาตรการรับจำนำข้าวประเทศสมาชิก WTO ต่างมีข้อกังวลเกี่ยวกับปริมาณข้าวจำนวนมากที่รัฐบาลเก็บสต๊อกไว้ รวมถึงการระบายข้าวสู่ตลาดข้าวโลก ซึ่งผู้วิจัยได้ใช้แบบจำลองทางเศรษฐมิติ (econometric model) เพื่อพิสูจน์สมมติฐานว่ามาตรการ รับจำนำข้าวมีผลกระทบต่อปริมาณการส่งออกข้าวหรือไม่ โดยผู้วิจัยได้ทำการศึกษาเฉพาะในกรณี “ข้าวหอมมะลิ” ซึ่งเป็นข้าวที่มีมูลค่าการส่งออกสูงสุด เนื่องจากการวิเคราะห์โดยใช้ข้อมูลส่งออกข้าวโดยรวมมิได้แยกประเภทข้าวจะทำให้มูลค่าจากความแตกต่างของผลิตภัณฑ์ข้าว (product quality differentiation) หายไป และนำไปสู่การสรุปผลที่ผิดพลาดได้ ผลการศึกษาถึงลักษณะความสัมพันธ์ (coefficient) ระหว่างปริมาณการส่งออกข้าวหอมมะลิในช่วงเวลาดำเนินมาตรการรับจำนำข้าวในสมัยรัฐบาลนางสาวยิ่งลักษณ์ ชินวัตร (ช่วงเวลาที่ศึกษา คือ เดือนสิงหาคม 2554 – พฤษภาคม 2557) พบว่า ปริมาณส่งออกข้าวหอมมะลิลดลงร้อยละ 0.08 ซึ่งไม่มีนัยยะสำคัญทางสถิติ อย่างไรก็ดี เมื่อพิจารณาลักษณะของผลกระทบจากการใช้มาตรการรับจำนำข้าว ถือได้ว่าเป็นมาตรการที่มีลักษณะบิดเบือนทางการค้าอย่างมาก (highly trade distortive) ทั้งการบิดเบือนด้านการผลิตและประสิทธิภาพการผลิต การบิดเบือนด้านราคาและปริมาณส่งออก WTO จึงจัดให้มาตรการลักษณะนี้อยู่ในกล่องอำพัน (amber box measures) ซึ่งประเทศไทยมีพันธกรณีที่ต้องไม่ให้การอุดหนุนเกินกว่าระดับที่ผูกพันไว้ คือ 19,028.48 ล้านบาท ในขณะที่การดำเนินมาตรการรับจำนำข้าวรัฐบาลได้ใช้งบประมาณกว่า 885,046 ล้านบาท ทั้งโครงการ (ปีการผลิต 2554/55 - 2556/57) โดยแต่ละปีการผลิตก็ใช้งบประมาณสำหรับการอุดหนุนเกินกว่าระดับที่ผูกพันไปมาก มาตรการรับจำนำข้าวจึงขัดต่อพันธกรณีการอุดหนุนภายในประเทศอย่างชัดเจน
DOI: 10.14457/tu.the.2018.1580
title: สภาพปัญหาความรุนแรงในครอบครัวของเด็กและเยาวชนก่อนเข้ารับการฝึกอบรมในศูนย์ฝึกและอบรมเด็กและเยาวชน เขต 4 ขอนแก่น

description: การศึกษาเรื่อง “สภาพปัญหาความรุนแรงในครอบครัวของเด็กและเยาวชนก่อนเข้ารับการฝึกอบรมในศูนย์ฝึกและอบรมเด็กและเยาวชนเขต 4 ขอนแก่น” มีวัตถุประสงค์เพื่อศึกษาสภาพปัญหาความรุนแรงในครอบครัวของเด็กและเยาวชนก่อนเข้ารับการฝึกอบรมในศูนย์ฝึกและอบรมเด็กและเยาวชน เขต 4 ขอนแก่น ศึกษาลักษณะการกระทำความผิดของเด็กและเยาวชนก่อนเข้ารับการฝึกอบรมและขณะเข้ารับการฝึกอบรมในศูนย์ฝึกและอบรมเด็กและเยาวชน เขต 4 ขอนแก่น และศึกษาพฤติกรรมที่เป็นปัญหาของเด็กและเยาวชนขณะเข้ารับการฝึกอบรมในศูนย์ฝึกและอบรมเด็กและเยาวชน เขต 4 ขอนแก่น ใช้ระเบียบวิธีการศึกษาวิจัยแบบผสานวิธี คือ มีทั้งการเก็บรวบรวมข้อมูลเชิงปริมาณจากแบบสอบถาม และการเก็บรวบรวมข้อมูลเชิงคุณภาพ โดยใช้กรณีศึกษา (Case Studies) รวมกับการสัมภาษณ์เชิงลึก (In-depth Interview) และการสังเกตการณ์แบบไม่มีส่วนร่วม (Non-participatory Observation) จำนวน 120 คน และการสัมภาษณ์เชิงลึก จำนวน 4 คน รวมทั้งหมด 124 คน แบบสอบถามที่ใช้เป็นเครื่องมือในการเก็บข้อมูล การวิเคราะห์ข้อมูลโดยใช้สถิติเปรียบเทียบความแตกต่างระหว่างค่าเฉลี่ยของประชากร ด้วยค่าสถิติ t-test และการเปรียบเทียบความแตกต่างโดยวิเคราะห์ความแปรปรวน (ANOVA)ด้วยค่าสถิติ F-test โดยกำหนดระดับนัยสำคัญทางสถิติ (Statistical Significant) ที่ 0.8 กลุ่มตัวอย่างทุกคนเป็นเพศชาย มีช่วงอายุระหว่าง 14-18 ปี สำเร็จการศึกษาต่ำสุด คือระดับชั้นมัธยมศึกษาปีที่ 3 คดีที่จะศึกษาทั้งหมด 3 คดี คือ คดีชีวิตและร่างกาย คดีเพศ และคดีเกี่ยวกับทรัพย์ ผลการศึกษาเกี่ยวกับสภาพปัญหาความรุนแรงในครอบครัวของเด็กและเยาวชนก่อนเข้ารับการฝึกอบรมในศูนย์ฝึกและอบรมเด็กและเยาวชนเขต 4 ขอนแก่น พบว่า กลุ่มตัวอย่างประสบปัญหาความรุนแรงในครอบครัว การทารุณกรรมทางด้านร่างกายอยู่ในระดับน้อยที่สุด โดยประสบปัญหาความรุนแรงในครอบครัวทางด้านจิตใจอยู่ในระดับน้อย และกลุ่มตัวอย่างประสบปัญหาความรุนแรงในครอบครัวทางด้านเพศอยู่ในระดับน้อย และพบว่า กลุ่มตัวอย่างมีครอบครัวขนาดใหญ่มีปัญหาพฤติกรรมมากกว่าเด็กและเยาวชนที่มีครอบครัวขนาดเล็ก กลุ่มตัวอย่างที่มีขนาดครอบครัวเล็กมีพฤติกรรมที่ไม่เหมาะสมมากกว่าเด็กและเยาวชนที่มีขนมดครอบครัวอื่นๆ สถานภาพของบิดามารดาหย่าร้างกัน เด็กและเยาวชนมีพฤติกรรมที่ไม่เหมาะสมมากกว่าสถานภาพของบิดามารดาที่สมรสกัน ข้อเสนอแนะ หน่วยงานที่เกี่ยวข้องควรส่งเสริมมีการจัดทำยุทธศาสตร์ในแผนงานเกี่ยวกับความรุนแรงในความครอบครัวที่ส่งผลต่อการกระทำผิดของเด็กและเยาวชนเพื่อทราบถึงสภาพปัญหาความรุนแรงในครอบครัวของเด็กและเยาวชนที่กระทำผิด ให้เป็นรูปธรรมมากขึ้นและควรสนับสนุนด้านบุคคลากรและงบประมาณเพื่อให้ความรู้ข้อมูลเกี่ยวกับสภาพปัญหาความรุนแรงในครอบครัวของเด็กและเยาวชน แก่คณะดำเนินงานและประชาชนในชุมชน ส่งเสริมการทำงานของภาคประชาสังคมให้เกิดการทำงานแบบบูรณาการเพื่อสร้างเครือข่ายในการทำงานรวมกับชุมชนต่อไปในอนาคต
DOI: 10.14457/tu.the.2019.7
title: Design, syntheses and anti-multidrug resistant bacteria analyses of derived lugdunin cyclic peptide

description: Lugdunin is a novel thiazolidine containing antibiotic, isolated from Staphylococcus lugdunensis. Its structure is consisted of six amino acid residues, including a thiazolidine moiety. Lugdunin demonstrated a highly effective antibacterial activity against methicillin-resistant Staphylococcus aureus (MRSA). To this work, we designed and successfully synthesized the native and mutant lugdunins that were classified into three important parts; (1) the synthesis of a thiazolidine derivative, (2) an amino acid assembly and (3) a peptide cyclization. A mutant lugdunin was also synthesized by replacing a thiazolidine moiety with cysteine.
DOI: 10.14457/tu.the.2018.1581
title: คุณภาพชีวิตในการทำงานที่ส่งผลต่อความสุขในการทำงาน ของผู้ปฏิบัติงานประจำโรงไฟฟ้าแห่งหนึ่ง

description: การศึกษาเรื่อง “คุณภาพชีวิตในการทำงานที่ส่งผลต่อความสุขในการทำงานของผู้ปฏิบัติงานประจำโรงไฟฟ้าแห่งหนึ่ง” มีวัตถุประสงค์เพื่อศึกษาสภาพการทำงานของผู้ปฏิบัติงานประจำโรงไฟฟ้าแห่งหนึ่ง ระดับคุณภาพชีวิตในการทำงาน ระดับความสุขในการทำงาน ความสัมพันธ์ระหว่างข้อมูลทั่วไปกับระดับคุณภาพชีวิตในการทำงาน และระดับความสุขในการทำงานของผู้ปฏิบัติงานเก็บข้อมูลจากผู้ปฏิบัติงาน จำนวนทั้งสิ้น 254 คน ใช้แบบสอบถามเป็นเครื่องมือรวบรวมข้อมูล และวิเคราะห์ข้อมูลทางสถิติด้วยโปรแกรมสำเร็จรูปทางสถิติเพื่อการวิจัยทางสังคมศาสตร์ ได้แก่ การแจกแจงความถี่ ค่าร้อยละ ค่าเฉลี่ย ค่าเบี่ยงเบนมาตรฐาน การวิเคราะห์สหสัมพันธ์แบบเพียร์สัน รวมถึงการวิเคราะห์ความแปรปรวนทางเดียว (One-way ANOVA) ที่ระดับนัยสำคัญทางสถิติที่ 0.05 จากนั้นจึงนำมาวิเคราะห์ความแตกต่างรายคู่ด้วยวิธี Least Significant Difference (LSD) ผลการศึกษา ดังนี้ประชากรส่วนใหญ่เป็นเพศชาย มีอายุงาน 25 ปีขึ้นไป และมีการศึกษาระดับปริญญาตรีมีความคิดเห็นต่อระดับคุณภาพชีวิตในการทำงานโดยภาพรวมอยู่ในระดับปานกลาง เมื่อพิจารณาเป็นรายด้าน พบว่า ด้านสิ่งแวดล้อมที่ปลอดภัยและส่งเสริมคุณภาพชีวิตในการทำงานอยู่ในระดับสูงเพียงด้านเดียว ในขณะที่ระดับความสุขในการทำงานโดยภาพรวมอยู่ในระดับสูง เมื่อพิจารณาเป็นรายด้าน พบว่า ความสุขในการทำงานทั้ง 4 ด้าน อยู่ในระดับสูงทั้งหมด การศึกษาความสัมพันธ์ระหว่างคุณภาพชีวิตในการทำงานกับความสุขในการทำงาน พบว่า คุณภาพชีวิตในการทำงาน 3 ด้าน คือ ด้านสิ่งแวดล้อมที่ปลอดภัยและส่งเสริมคุณภาพ ด้านการพัฒนาความสามารถของบุคคล ความก้าวหน้าและความมั่นคงในงาน และด้านความสมดุลระหว่างชีวิตงานและชีวิตด้านอื่นๆ มีความสัมพันธ์กับความสุขในการทำงานทั้ง 4 ด้าน ในขณะที่คุณภาพชีวิตในการทำงานด้านค่าตอบแทนที่ยุติธรรมและเพียงพอ มีความสัมพันธ์กับความสุขในการทำงานเพียง 3 ด้าน คือ ด้านความรักในงาน ด้านความสำเร็จในงาน ด้านการเป็นที่ยอมรับ การเปรียบเทียบความแตกต่างของข้อมูลทั่วไปกับความสุขในการทำงาน พบว่า ระดับการศึกษา ตำแหน่งงาน รายได้ และสถานภาพที่แตกต่างกันจะมีความสุขในการทำงานที่แตกต่างกัน อย่างมีนัยสำคัญทางสถิติที่ระดับ 0.05ข้อเสนอแนะของการศึกษา หน่วยงานควรมีนโยบายด้านบุคลากรเพื่อพัฒนาคุณภาพชีวิตการทำงานด้านค่าตอบแทนที่ยุติธรรมและเพียงพอ เพื่อให้ผู้ปฏิบัติงานได้ทราบถึงกฏเกณฑ์และเกิดความเชื่อมั่นในความโปร่งใส สามารถตรวจสอบได้ของการเลื่อนระดับและการขึ้นเงินเดือน ควรจัดทำคู่มือเส้นทางความก้าวหน้าในหน้าที่การงานของแต่ละตำแหน่งเพื่อสร้างความเข้าใจที่ถูกต้อง นอกจากนี้ควรส่งเสริมกิจกรรมการทำ 5 ส. เพื่อสร้างสิ่งแวดล้อมที่ปลอดภัย ควรส่งเสริมให้ผู้บังคับบัญชามีบทบาทในการให้ข้อมูลที่เป็นประโยชน์ต่อความก้าวหน้าของการทำงาน
DOI: 10.14457/tu.the.2018.1582
title: การย้อมลายนิ้วมือเปื้อนคราบเลือดบนพื้นผิวที่แตกต่างกันโดยใช้สีครั่ง

description: เทคนิคการเพิ่มคุณภาพรอยลายนิ้วมือควรมีขั้นตอนที่ไม่ยุ่งยากซับซ้อนและปลอดภัยสําหรับผู้ปฏิบัติงาน ปัจจุบันมีการใช้สารเคมีหลายชนิดเพื่อตรวจหาและเพิ่มคุณภาพรอยลายนิ้วมือเปื้อนคราบเลือด การใช้ผลิตภัณฑ์จากธรรมชาติที่มีอยู่ในท้องถิ่นมีประโยชน์อย่างมาก ทั้งในการเพิ่มเพิ่มมูลค่าให้กับผลิตภัณฑ์จากธรรมชาติในท้องถิ่นและยังปลอดภัยแก่ผู้ปฏิบัติงานและสิ่งแวดล้อมการศึกษานี้จึงได้นําสีครั่งมาใช้เพิ่มคุณภาพรอยลายนิ้วมือเปื้อนคราบเลือดบนพื้นผิวหลากหลายชนิดทั้งที่มีรูพรุนและไม่มีรูพรุน โดยการประเมินคุณภาพรอยลายพิมพ์นิ้วมือจากการสร้างรอยลายนิ้วมือเปื้อนคราบเลือดที่มีลําดับต่อเนื่องกันบนพื้นผิวจํานวน 11 ชนิด จากนั้นนําผลการประเมินที่ได้มาเปรียบเทียบกับการใช้อะมิโดแบล็คซึ่งเป็นวิธีมาตรฐานจากผลการวิจัยพบว่าเมื่อใช้สีครั่งและอะมิโดแบล็คในการเพิ่มคุณภาพรอยลายนิ้วมือเปื้อนคราบเลือดบนพื้นผิวที่ไม่มีรูพรุนให้ความเข้มของสีและคุณภาพที่ได้ไม่มีความแตกต่างกัน อย่างไรก็ตามรอยลายนิ้วมือเปื้อนคราบเลือดบนพื้นผิวที่มีรูพรุนมีคุณภาพลดลงเมื่อใช้สีครั่ง จะเห็นได้ว่าสีครั่งสามารถนําไปใช้ประโยชน์และเป็นทางเลือกหนึ่งในการใช้สารเคมีบนพื้นผิวที่ไม่มีรูพรุนได้
DOI: 10.14457/tu.the.2018.1583
title: สวัสดิการสำหรับผู้ได้รับผลกระทบและผู้ได้รับความเสียหายอันเนื่องมาจากเหตุการณ์ความไม่สงบในจังหวัดชายแดนภาคใต้

description: การศึกษาเรื่อง “สวัสดิการสำหรับผู้ได้รับผลกระทบและผู้ได้รับความเสียหายอันเนื่องมาจากเหตุการณ์ความไม่สงบความไม่สงบในจังหวัดชายแดนภาคใต้” มีวัตถุประสงค์เพื่อศึกษาพัฒนาการของนโยบายสังคมและการปรับตัวของการนำนโยบายไปสู่การปฏิบัติ เพื่อคุ้มครองและตอบสนองสำหรับผู้ได้รับผลกระทบและผู้ได้รับความเสียหายอันเนื่องมาจากเหตุการณ์ความไม่สงบในจังหวัดชายแดนภาคใต้ และเพื่อศึกษาการจัดสวัสดิการที่พึงประสงค์สำหรับผู้ได้รับผลกระทบและผู้ได้รับความเสียหายอันเนื่องมาจากเหตุการณ์ความไม่สงบในจังหวัดชายแดนภาคใต้ ระเบียบวิธี การศึกษาเป็นการวิจัยเชิงคุณภาพ ผู้ให้ข้อมูลหลักประกอบด้วย 3 กลุ่ม คือ ผู้ให้บริการสวัสดิการสังคมภาครัฐและภาคประชาสังคม ผู้ได้รับผลกระทบ และผู้ได้รับความเสียหาย เครื่องมือที่ใช้ในการศึกษา คือ แบบสัมภาษณ์ร่วมกับการสัมภาษณ์แบบเจาะลึก และเทคนิคเรื่องเล่า ผลการศึกษา พบว่า พัฒนาการของนโยบายสังคมที่ประกอบด้วย 2 นโยบายร่วมกันคือ นโยบายความมั่นคงและนโยบายเยียวยา มีการดำเนินการมาอย่างต่อเนื่องเพื่อให้สอดคล้องกับสถานการณ์ในขณะนั้น ๆ นโยบายความมั่นคงจะต้องทำให้ประชาชนเกิดความไว้เนื้อเชื่อใจว่ารัฐจะให้การคุ้มครองความปลอดภัยและอำนวยความยุติธรรมให้อย่างโปร่งใส และนโยบายเยียวยาจะต้องครอบคลุมในทุกมิติของการดำเนินชีวิตอย่างเท่าเทียมและเป็นธรรม ผลการศึกษาสวัสดิการที่พึงประสงค์เป็นการดำเนินงานภายใต้แนวคิดชาตินิยมที่หลากหลาย (diversity) ที่คำนึงถึง ความหลากหลายของคนในวัฒนธรรมที่แตกต่างแต่อยู่ร่วมกันด้วยความไว้เนื้อเชื่อใจต่อกัน โดยที่สวัสดิการนั้นจะต้องทำให้/สนับสนุนให้มีความมั่นคงทางภววิทยาของทุกกลุ่มมากขึ้นปรากฎในลักษณะความไว้เนื้อเชื่อใจ สามารถพึ่งตนเอง/จัดการตนเองได้ ไม่ให้มีเภทภัยมากระทบ และการทำให้ผู้ได้รับความเสียหายรู้สึกว่าได้รับการคืนศักดิ์ศรีความเป็นมนุษย์ข้อเสนอแนะจากการศึกษา ในเชิงนโยบายต่อสวัสดิการสำหรับผู้ได้รับผลกระทบและผู้ได้รับความเสียหายอันเนื่องจากเหตุการณ์ความไม่สงบในจังหวัดชายแดนภาคใต้ ควรเป็นนโยบายที่บูรณาการร่วมกันระหว่างนโยบายความมั่นคงและนโยบายเยียวยาโดยจัดลำดับความสำคัญดำเนินนโยบายที่เร่งด่วนก่อน และในเชิงปฏิบัติการที่นโยบายความมั่นคง ควรให้มีการพูดคุยเสวนาระหว่างเจ้าหน้าที่โดยเฉพาะทหารกับชาวบ้านเพื่อหาทางออกของปัญหาร่วมกัน และนโยบายเยียวยาที่ควรมีการปรับปรุงฐานข้อมูลการเยียวยาทั้งจำนวนผู้ได้รับการเยียวยาและสิทธิ์ที่ควรได้รับให้เป็นปัจจุบันอย่างสม่ำเสมอ เพื่อนำไปสู่การจัดสวัสดิการสำหรับผู้ได้รับผลกระทบและผู้ได้รับความเสียหายอันเนื่องจากเหตุการณ์ความไม่สงบในจังหวัดชายแดนภาคใต้อย่างเป็นธรรม